Lazarat 25. júna 2015 (TASR/HSP)
Polícia zatkla 14 z 21 hlavných podozrivých
Stovky policajtov prehľadávali dnes domy a zatýkali podozrivých v juhoalbánskej dedine Lazarat, neslávne známej produkciou marihuany. Razia bola reakciou na stredajšiu vraždu príslušníka špeciálnych jednotiek.
Hovorca polície Ardi Bita potvrdil, že v Lazarate zatkli dnes 14 z 21 hlavných podozrivých. Počas domových prehliadok nikto nekládol odpor. Vyšetrovatelia tiež vypočuli vyše desiatku osôb, aby vypátrali kto stojí za stredajším útokom a odhalili možnú kriminálnu sieť operujúcu v dedine.
Úrady v tejto prevažne moslimskej krajine zamietli špekulácie tamojších médií o členstve útočiacich ozbrojencov v extrémistickej skupine Islamský štát (IS). Albánske médiá tvrdia, že niektorí z podozrivých sú podporovateľmi IS, ktorí na svojich sociálnych sieťach zverejňovali symboly súvisiace s týmito militantmi.
"Aktuálne nič nenaznačuje tomu, že to, čo sa stalo súvisí s Islamským štátom," povedal Bita a vyvrátil tiež údajný pobyt jedného zo zatknutých v Sýrii. Policajná operácia bude podľa neho pokračovať, pokým sa nepodarí zadržať posledného podozrivého.
Včerajší incident sa stal na ceste pri východe z dediny, kde policajná hliadka zastavila auto prevážajúce zbrane. Policajti sa následne dostali pod paľbu vychádzajúcu z neďalekého domu. Pri prestrelke zomrel 31-ročný príslušník špeciálnych jednotiek. Albánska polícia podnikla pred rokom v Lazarate veľkú päťdňovú protidrogovú raziu, pri ktorej zhabala a následne ničila 102 ton marihuany a 530.000 rastlín indického konope.
Špeciálne jednotky tiež zlikvidovali päť laboratórií na spracovanie tejto omamnej látky a zatkli desiatky osôb. Počas akcie sa pri domových prehliadkach našli zbrane a munícia. Lazarat, obec ležiaca 230 kilometrov južne od Tirany, sa považuje za centrum výroby marihuany v Albánsku, ktoré je aj tranzitnou krajinou pre ťažké drogy.